**Poemul ca dorinţă**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vrei să-mi ţii de urât frumoaso

să ieşim diseară-ntr-un poem

pentru tine zău steaua mi-am ars-o

doar c-o interjecţie te chem

Hai diseară-ntr-un poem

să te fac hiperbolă c-o sărutare

c-un sonet de-amor să te blestem

şi din cer buzna să dăm în mare

Să te fac hiperbolă c-o sărutare

pentru tine zău steaua mi-am ars-o

pentr-un amurg de fată mare

vrei să-mi ţii de urât frumoaso

Să ieşim diseară-ntr-un poem

şi cu nume de femeie să te chem

Costel Zăgan, CEZEISME, 2008